Pullus Parthicus
Pullus Parthicus est ferculum Romanum antiquum. Fons principalis est, sane, Apicius: Pullum Particum: pullum aperies a navi et in quadrato ornas. Teres piper, ligusticum, carei modicum, suffunde liquamen, vino temperas. Conponis in cumana pullum et condituram super pullum facies. Laser vivum in tepida dissolvis, et in pullum mittis simul et quoques. Piper aspersum inferes. – Apicii, De Re Coquinaria, 6.8.3 Quid ferculum "Parthicum" reddat fortasse dici potest esse conditura: laser sane a Parthis emebatur, et aliis ferculis Romanis diversa praecepta impenso dulci egent; tamen careum haud quaquam apud Parthos colebatur. Ab alia parte, causa etiam potest esse volucris ornitura in quadrato, quam fortasse commemorat et Plinius Maior: Postea culinarum artes, ut clunes spectentur, ut dividantur in tergora, ut a [p]ede uno dilatatae repositoria occupent dedere et Parthi cocis suos mores. Nec tamen in hoc mangonio quicquam totum placet, clune, alibi pectore tantum laudatis. – Plinii, Naturalis Historia 10.71.140